C 88/68
HR
Službeni list Europske unije
24.2.2022.
Potoci koji se nazivaju „jalles” i „esteys” i koji odvode cjelokupno tlo prema rijeci Gironde ispresijecali su taj okoliš na pojedinačne uzdignute pješčane terene te se podudaraju s nekoliko općinskih granica.
Stoga zemljopisno područje kontrolirane oznake izvornosti „Saint-Estèphe” odgovara području općine Saint-Estèphe.
Područje te općine odvojeno je od općine Saint-Seurin-de-Cadourne, na sjeveru močvarom koju je isušio „Estey de la Calupeyre”, a na jugu močvarom Lafite koju je isušio „Jalle du Breuil”.
Na uzdignutim pješčanim terenima prevladava pjeskovito-šljunčano odnosno glinovito-šljunčano tlo.
Na zapadnom je dijelu tvrda vapnenačka podloga neravnomjerno prekrivena pjeskovito-šljunčanim tlima i tlima plitkih rendzina.
Lokalno obilje sedimenata djelomično je uzrok raznolikosti krajolika i različitih boja tla.
Lokalna toponimija nazivima kao što su „Cos” ili „Pez” istodobno upućuje na topografiju uzdignutih terena i na prirodu šljunčanog tla.
Kontrolirana oznaka izvornosti „Saint-Estèphe” najsjevernija je od „općinskih” kontroliranih oznaka izvornosti u regiji Médoc te druga po površini.
Vinogradi zauzimaju veći dio općinskog područja na najvišim dijelovima uzdignutih terena i tako oblikuju krajolik.
Njima se proteže gusta mreža sporednih putova koji vode prema nekoliko zaselaka.
Ti zaselci, primjerice Marbuzet, Blanquet, Pez, Leyssac ili Saint-Corbian, nalaze se oko vinogradarskih posjeda s dvorcima.
Najveći su vinogradi prepoznatljivi po lijepim osamljenim dvorcima usred svojih vinograda.
Na jugu i sjeveru općine vlažne doline, koje čine močvarna područja postavljena okomito na estuarij, sastoje se od livada i pošumljenih dijelova.
Konačno, uzdignuti vinogradarski pješčani tereni, koji su tipično obilježje kontrolirane oznake izvornosti „SaintEstèphe”, na istoku se nalaze vrlo blizu estuarija te su tako močvarna područja „palusa” smanjena na pojas širine od 200 do 300 metara.
8.2.
Opis ljudskih čimbenika koji pridonose povezanosti U 13. stoljeću Gui Martin de Saint-Estèphe, koji upravlja nadbiskupijom Lesparre, bio je gospodar Calona.
SaintEstèphe tada postaje poznat po svojoj „dobroj vinovoj lozi” koja je već bila isplativija od žitarica.
Na području koje će kasnije postati općina Saint-Estèphe, drugi feudalni posjedi čine povijesni temelj zaseoka, kao što su feudalni posjed Blanquet ili vazalni posjed Lassalle de Pez.
U 17. i 18. stoljeću desetina od vina „Saint-Estèphe” najveća je od svih u regiji Médoc.
Međutim, u povijesti se navodi da je slava vina „Saint-Estèphe” usko povezana s djelatnošću bordoških trgovaca koji ta vina čuvaju i stavljaju na tržište.
U 19. su stoljeću, koje obilježava prosperitet, stvoreni veliki sadašnji posjedi.
Lijepi veliki dvorci iz tog doba svjedoče o njihovu prosperitetu, moći i dinamičnosti.
Kao i u pogledu drugih vinogradarskih kontroliranih oznaka izvornosti poluotoka Médoc, vinogradi općine SaintEstèphe priznati su različitim razvrstavanjima posjeda koja se provode od 17. i 18. stoljeća.
Tako se „Razvrstavanjem bordoških vina 1855.” priznaje pet vinograda u općini Saint-Estèphe, dok „Razvrstavanje ‚crus Bourgeois’ 1932.” obuhvaća četrdesetak vinograda.
Danas se gotovo polovica vina Saint-Estèphe stavlja na tržište izvan državnog područja, odnosno u Belgiji, Engleskoj, Njemačkoj i Nizozemskoj, ili se izvoze u Sjedinjene Američke Države, Švicarsku i Aziju.
Kontrolirana oznaka izvornosti „Saint-Estèphe” priznata je odlukom od 11. rujna 1936.
U vinogradima se prosječno proizvodi 65 000 hektolitara mirnih crnih vina.
Ta su vina intenzivne crvene boje.
Najčešće potječu od mješavina u kojima prevladava sorta cabernet-sauvignon N.
Ta sorta vinima daje stabilnu punoću i bogatu taninsku strukturu.
Zahvaljujući sorti merlot N, pikantne note često su nadopunjene notama bobičastog voća.
Struktura i složenost naglašene su sortama cabernet franc N ili petit-verdot N, koji vinu može dati svježinu u godinama kada grožđe dosegne visoki stupanj zrelosti.
Ta puna i jaka vina moraju dozrijevati nekoliko godina da bi bila zaokružena, voćna i profinjena.
Kvaliteta i originalnost vina kontrolirane oznake izvornosti „Saint-Estèphe” posljedica su iznimne komplementarnosti tla i topografskog položaja čestica blizu estuarija koji štiti vinograde od teških klimatskih uvjeta.